Ir-Regolament tal-Kunsill (KEE) Nru 1384/79
tal-25 ta' Ġunju 1979
li jemenda r-Regolament (KEE) Nru 1108/70 li jintroduċi sistema ta' kontabilità għall-ispiża fuq infrastruttura f'dak li għandu x'jaqsam mat-trasport bil-ferrovija, bit-triq u bil-passaġġi fuq l-ilma interni
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 75 tiegħu,
Wara li kkunsidra l-proposta mill-Kummisjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonimiku u Soċjali [2],
Billi, sabiex tiġi istitwita skond il-politika ta' trasport komuni sistema ta' ħlas għall-użu ta' l-infrastruttura, huwa meħtieġ li ssir magħrufa l-ispiża li saret fuq l-infrastruttura;
Billi sistema ta' kontabilità permanenti toffri l-aktar mezz addattat sabiex ikun magħruf xi spiża saret f'dak li għandu x'jaqsam ma' l-infrastruttura;
Billi għal dan il-għan il-Kunsill, permezz tar-Regolament (KEE) Nru 1108/70 [3], introduċa sistema ta' kontabilità permanenti għal dak l-infiq;
Billi għandha tiġi meqjusa l-esperjenza miksuba u l-iżvilupp fil-politika komuni tat-trasport; billi l-formoli tal-kontabilità, il-lista tat-tipi ta' infrastruttura u l-iskeda tal-prospetti li jirrigwardaw l-użu ta' l-infrastruttura stabbiliti fir-Regolament (KEE) Nru 1108/70 għandhom jiġu aġġustati kif meħtieġ,
ADOTTA DAN IR-REGOLAMENT:
L-Artikolu 1
Ir-Regolament (KEE) Nru 1108/70 huwa emendat kif ġej:
1. L-Artikolu 3 għandu jiġi mibdul b'dan li ġej:
"L-Artikolu 3
Il-kontijiet tan-nefqa fuq l-infrastruttura għandhom jinżammu għal kull waħda min-networks tal-ferroviji elenkati fl-Anness II(A.1) u għat-total tan-networks l-oħrajn elenkati fl-Anness II(A.2), kif ukoll għat-toroq kollha u għall-passaġġi fuq l-ilma interni miftuħa għat-traffiku pubbliku, bl-eċċezzjonijiet li ġejjin:
(a) toroq magħluqa għat-traffiku bil-mutur, jiġifieri, għall-vetturi b'kapaċita ta' ċilindrata daqs jew li taqbez il-50 ċm3;
(b) toroq użati esklussivament minn vetturi agrikoli jew tal-forestrija li jservu biss biex jipprovdu aċċess għall-operazzjonijiet agrikoli jew tal-forestrija;
(ċ) passaġġi fuq l-ilma interni li fuqhom it-traffiku huwa limitat għall-vapuri ta' piż mejjet ta' anqas minn 250 tunellata;
(d) passaġġi fuq l-ilma interni ta' karattru marittimu, kif elenkati fir-Regolament (KEE) Nru 281/71 [4]."
2. L-Artikolu 5(2)(a) għandu jiġi mibdul b'dan li ġej:
"2. Għandhom jiġu preżentati kontijiet separati:
(a) fir-rigward tal-linji tal-ferroviji:
(i) għal kull waħda min-networks elenkati fl-Anness II(A.1);
(ii) għat-total tan-networks l-oħra kollha elenkati fl-Anness II(A.2). Madankollu, il-prospetti li għandhom x'jaqsmu man-networks għandhom jintbagħtu biss darba kull ħames snin, li għandhom jibdew mis-sena 1980."
3. It-tieni inċiż ta' l-ewwel subparagrafu ta' l-Artikolu 6 għandu jiġi mibdul b'dan li ġej:
"- ħlasijiet lura ta' kapital u, separatament, l-imgħax fuq is-self kuntrattat qabel."
4. L-Artikolu 7 għandu jiġi mibdul b'dan li ġej:
"L-Artikolu 7
L-Istati Membri għandhom jibagħtu lill-Kummissjoni, fl-istess żmien li jibagħtu l-kontijiet li għalihom jirreferi l-Artikolu 5 u fir-rigward ta' l-istess perjodu, prospetti li għandhom x'jaqsmu ma' l-użu ta' l-infrastruttura skond it-Tabelli A, (1.1) u Ċ ta' l-Anness III.
Il-prospetti koperti bit-Tabelli B(1.2) u B(2) ta' dak l-Anness għandhom jintbagħtu biss darba kull ħames snin. Fil-każ tat-Tabella B(1.2) il-prospetti għandhom jintbagħtu għall-ewwel darba għas-sena 1980 u, fil-każ tat-Tabella B(2), il-prospetti għandhom jiġu sospiżi sakemm ix-xogħol fuq is-sistema ta' ħlasijiet għall-użu ta' l-infrastruttura tagħmilhom meħtieġa."
5. L-Annessi I, II u III huma emendati skond l-Anness.
L-Artikolu 2
L-Istati Membri għandhom, fil-ħin u wara li jikkonsultaw lill-Kummissjoni, jadottaw dawk il-liġijiet, ir-regolamenti u d-dispożizzjonijiet amministrattivi kif jista' jkun meħtieġ għall-implimentazzjoni ta' dan ir-Regolament.
Meta Stat Membru hekk jitlob, jew meta il-Kummissjoni jidhrilha li huwa xieraq, il-Kummissjoni għandha tikkonsulta ma' l-Istati Membri konċernati dwar it-termini proposti tal-miżuri li għalihom jirreferi l-paragrafu preċedenti.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fil-25 ta' Ġunju 1979.